ΚΟΙΝΗ ΔΡΑΣΗ της 25ης Μαρτίου 1996 που υιοθέτησε το Συμβούλιο δυνάμει του άρθρου Ι.3 της συνθήκης για την Ευρωπαϊκή Ένωση και που αφορά το διορισμό ειδικού απεσταλμένου στην περιοχή των Μεγάλων Λιμνών της Αφρικής (96/250/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τα συμπεράσματα του Ευρωπαϊκού Συμβουλίου που συνήλθε στη Μαδρίτη στις 15 και 16 Δεκεμβρίου 1995,

τα συμπεράσματα του Συμβουλίου της 29ης Ιανουαρίου και της 26ης και 27ης Φεβρουαρίου 1996,

ΥΙΟΘΕΤΕΙ ΤΗΝ ΑΚΟΛΟΥΘΗ ΚΟΙΝΗ ΔΡΑΣΗ:

Άρθρο 1

Η Ευρωπαϊκή Ένωση επιδιώκει τους ακόλουθους στόχους όσον αφορά την περιοχή των Μεγάλων Λιμνών της Αφρικής και τις χώρες της περιοχής:

1. να βοηθήσει τις χώρες αυτές να διευθετήσουν την κρίση που σοβεί στην περιοχή τους

και

2. να υποστηρίξει τις προσπάθειες του ΟΗΕ και του Οργανισμού Αφρικανικής Ενότητας (ΟΑΕ), καθώς και τις προσπάθειες ηγετών της περιοχής και άλλων πλευρών, που αποσκοπούν στην αναζήτηση βιώσιμης και συνολικής ειρηνικής λύσης των πολιτικών, οικονομικών και ανθρωπιστικών προβλημάτων που αντιμετωπίζει η περιοχή.

Άρθρο 2

Για το σκοπό αυτό, ο ειδικός απεσταλμένος της Ένωσης θα υποστηρίξει τις προσπάθειες τις αποσκοπούσες στη δημιουργία των όρων διευθέτησης της κρίσης, συμπεριλαμβανομένης της προετοιμασίας για τη διεξαγωγή διάσκεψης για την ειρήνη, την ασφάλεια και τη σταθερότητα στην περιοχή των Μεγάλων Λιμνών της Αφρικής, διάσκεψη η οποία αποτελεί σημαντικό βήμα στη διαδικασία εξεύρεσης βιώσιμης και ειρηνικής λύσης.

Ο ειδικός απεσταλμένος:

- υποστηρίζει τις προσπάθειες του ΟΗΕ και του ΟΑΕ που μοχθούν για τον τερματισμό των συγκρούσεων στην περιοχή, καθώς και τις προσπάθειες των αφρικανικών προσωπικοτήτων που επικουρούν τους δύο αυτούς οργανισμούς,

- συνάπτει και διατηρεί στενές επαφές με τις κυβερνήσεις των χωρών της περιοχής, καθώς και με άλλες ενδιαφερόμενες κυβερνήσεις και διεθνείς οργανισμούς, προκειμένου να καθορίσει τα ληπτέα μέτρα για την επίλυση των προβλημάτων της περιοχής,

- εργάζεται σε στενό συντονισμό με τους αντιπροσώπους του ΟΗΕ και του ΟΑΕ στην περιοχή, που είναι υπεύθυνοι για τη σύγκληση της διάσκεψης,

- συνεργάζεται με ηγέτες της περιοχής και άλλες πλευρές που επιδιώκουν την επίτευξη του ίδιου στόχου,

και

- συνάπτει, εφόσον ενδείκνυται, επαφές με άλλες πλευρές που θα μπορούσαν να διαδραματίσουν κάποιο ρόλο στην επίτευξη προόδου.

Άρθρο 3

Ο ειδικός απεσταλμένος:

- διορίζεται για περίοδο έξι μηνών, η δε θητεία του, συμπεριλαμβανομένων των διοικητικών και οικονομικών πτυχών, επανεξετάζεται μετά πάροδο τριών μηνών,

- υποβάλλει κάθε δίμηνο ή όποτε αυτό απαιτείται, έκθεση προς το Συμβούλιο ή τα διορισμένα όργανά του,

- δυνατόν να καλείται, εφόσον παρίσταται ανάγκη, για να δώσει αναφορά προφορικώς σχετικά με τις εξελίξεις και

- μπορεί να διατυπώνει συστάσεις προς το Συμβούλιο όσον αφορά τα μέτρα που θα μπορούσε να λάβει η Ευρωπαϊκή Ένωση για την επίτευξη των στόχων της στην περιοχή.

Άρθρο 4

1. Προκειμένου να καλυφθεί το κόστος της αποστολής του ειδικού απεσταλμένου, διατίθεται ποσό 950 000 Ecu από το γενικό προϋπολογισμό των Ευρωπαϊκών Κοινοτήτων του 1996.

2. Η διαχείριση των δαπανών που χρηματοδοτούνται από το ποσό που ορίζει η παράγραφος 1 γίνεται σύμφωνα με τις διαδικασίες και τους κανόνες της Ευρωπαϊκής Κοινότητας που ισχύουν για τον προϋπολογισμό.

3. Ποσό μέχρι το ύψος που ορίζει η παράγραφος 1 διατίθεται για τη χρηματοδότηση της υποδομής και των τρεχουσών δαπανών του ειδικού απεσταλμένου, συμπεριλαμβανομένου του μισθού του και των μισθών του προσωπικού υποστήριξης. Οι αμοιβές του προσωπικού που κάποιο κράτος μέλος ή η Επιτροπή θα αποσπάσουν, ενδεχομένως, στον ειδικό απεσταλμένο καλύπτονται αντιστοίχως από το οικείο κράτος μέλος και την Επιτροπή. Τα κράτη μέλη και η Επιτροπή μπορούν να προτείνουν την απόσπαση προσωπικού στον ειδικό απεσταλμένο.

4. Το Συμβούλιο σημειώνει ότι η Επιτροπή προτίθεται να χορηγήσει επιμελητειακή υποστήριξη στην περιοχή.

5. Οι εγγυήσεις οι απαιτούμενες για την εκπλήρωση και την ομαλή λειτουργία της αποστολής του ειδικού απεσταλμένου και των μελών του προσωπικού του, καθορίζονται με τα μέρη. Τα κράτη μέλη και η Επιτροπή παρέχουν κάθε αναγκαία προς τούτο υποστήριξη.

Άρθρο 5

Η παρούσα κοινή δράση αρχίζει να ισχύει από την ημέρα υιοθέτησής της. Εφαρμόζεται μέχρι τις 25 Σεπτεμβρίου 1996.

Άρθρο 6

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 25 Μαρτίου 1996.

Για το Συμβούλιο

Ο Πρόεδρος

S. AGNELLI